CELEX: 32018R1507
Language: et
Date: 2018-10-10 00:00:00
Title: Komisjoni rakendusmäärus (EL) 2018/1507, 10. oktoober 2018, muna- ja kodulinnulihasektori erakorraliste turutoetusmeetmete kohta Poolas

11.10.2018   
               
               
                  ET
               
               
                  Euroopa Liidu Teataja
               
               
                  L 255/7
               
            
         KOMISJONI RAKENDUSMÄÄRUS (EL) 2018/1507,
         10. oktoober 2018,
         muna- ja kodulinnulihasektori erakorraliste turutoetusmeetmete kohta Poolas
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 220 lõike 1 punkti a,
         ning arvestades järgmist:
         
                     (1)
                  
                  
                     Ajavahemikul 3. detsembrist 2016 kuni 16. märtsini 2017 kinnitas Poola 65 alatüüpi H5 kuuluva viiruse põhjustatud kõrge patogeensusega linnugripi puhangu esinemist ja teatas neist. Tabandunud liigid on pardid, haned, kalkunid ning liiki Gallus domesticus kuuluvad kanad ja munakanad.
                  
               
                     (2)
                  
                  
                     Poola võttis viivitamatult ja tulemuslikult kõik nõukogu direktiivi 2005/94/EÜ (2) kohaselt nõutavad loomatervise ja veterinaarmeetmed.
                  
               
                     (3)
                  
                  
                     Eelkõige võttis Poola tõrje-, järelevalve- ja ennetusmeetmed ning kehtestas kaitse- ja järelevalvetsoonid (edaspidi „reguleeritud tsoonid“) vastavalt komisjoni rakendusotsustele (EL) 2016/2219, (3) (EL) 2016/2367, (4) (EL) 2017/14, (5) (EL) 2017/116, (6) (EL) 2017/155, (7) (EL) 2017/247, (8) (EL) 2017/417 (9) ja (EL) 2017/554 (10).
                  
               
                     (4)
                  
                  
                     Nende meetmete rakendamisega õnnestus Poolal taudi levikut ohjeldada ja tõkestada. Liidu ja riiklikke loomatervise ja veterinaarmeetmeid kohaldati 22. maini 2017 kõigi asjaomaste põllumajandusettevõtete suhtes.
                  
               
                     (5)
                  
                  
                     Poola teatas komisjonile, et taudi leviku ohjeldamiseks ja tõkestamiseks võetud vajalikud tervise- ja veterinaarmeetmed kahjustasid väga paljusid ettevõtjaid ning et kõnealustel ettevõtjatel jäi saamata tulu, mis ei ole rahastamiskõlblik Euroopa Parlamendi ja nõukogu määruse (EL) nr 652/2014 (11) alusel.
                  
               
                     (6)
                  
                  
                     17. juulil 2017 sai komisjon Poolalt ametliku taotluse teatavate määruse (EL) nr 1308/2013 artikli 220 lõike 3 kohaste erakorraliste meetmete osaliseks rahastamiseks. Poola ametiasutused selgitasid oma taotlust 11. aprillil 2018, 10. mail 2018 ja 19. juunil 2018.
                  
               
                     (7)
                  
                  
                     Loomatervise ja veterinaarmeetmete kohaldamise tulemusena pikendati sulgemisperioode alatüüpi H5 kuuluva viiruse põhjustatud kõrge patogeensusega linnugripi puhangu järel kehtestatud reguleeritud tsoonides asuvates kodulindude kasvatusega tegelevates põllumajandusettevõtetes sõltumata nende liigist ning kehtestati nende suhtes lindude paigutamise keeld ja liikumispiirangud. Meetmed olid seotud järgmiste liikidega: pardid, haned, kalkunid ning liiki Gallus domesticus kuuluvad kanad ja munakanad. See tingis kõnealustes põllumajandusettevõtetes kodulindude tootmiskao. Seepärast on asjakohane hüvitada tootmiskaost tingitud kahju.
                  
               
                     (8)
                  
                  
                     Vastavalt määruse (EL) nr 1308/2013 artikli 220 lõikele 5 rahastab liit meetmeid osaliselt, hüvitades kuni 50 % Poola kantud erakorraliste turutoetusmeetmetega seotud kuludest. Komisjon peaks pärast Poolalt saadud taotluse kontrollimist kehtestama maksimaalsed rahastamiskõlblikud kogused iga erakorralise turutoetusmeetme puhul.
                  
               
                     (9)
                  
                  
                     Ülemäärase hüvitamise ohu vältimiseks peaks osalise rahastamise kindel summa põhinema tehnilistel ja majanduslikel uuringutel või raamatupidamisarvestuse dokumentidel ning tuleks kindlaks määrata osalise rahastamise kindel summa asjakohasel tasemel iga linnu ja toote kohta vastavalt kasvatatava linnu kategooriale.
                  
               
                     (10)
                  
                  
                     Topeltrahastamise ohu vältimiseks ei tohiks kahjusid hüvitada riigiabi teel või kindlustuse kaudu ning käesoleva määruse kohast liidu osalist rahastamist tuleks piirata rahastamiskõlblike lindude ja toodetega, mille puhul ei ole saadud liidu rahalist toetust määruse (EL) nr 652/2014 alusel.
                  
               
                     (11)
                  
                  
                     Käesolevas määruses sätestatud erakorraliste turutoetusmeetmete ulatus ja kestus peaks piirduma sellega, mis on turu toetamiseks rangelt vajalik. Eelkõige tuleks erakorralisi turutoetusmeetmeid kohaldada üksnes reguleeritud tsoonides asuvate põllumajandusettevõtete kodulinnutootmise suhtes selliste loomatervise ja veterinaarmeetmete kehtimisaja vältel, mis on sätestatud sellistes liidu ja Poola õigusaktides, mis käsitlevad ajavahemikul 3. detsembrist 2016 kuni 16. märtsini 2017 kinnitatud kõrge patogeensusega linnugripi 65 puhangut, ning vastavates reguleeritud tsoonides.
                  
               
                     (12)
                  
                  
                     Kõnealuste erakorraliste turutoetusmeetmete eelarve mõistliku haldamise huvides peaks liidupoolse osalise rahastamise jaoks kõlblikud olema üksnes need maksed, mille Poola on abisaajatele teinud hiljemalt 30. septembriks 2019. Komisjoni delegeeritud määruse (EL) nr 907/2014 (12) artikli 5 lõiget 2 ei tuleks kohaldada.
                  
               
                     (13)
                  
                  
                     Väljamaksete rahastamiskõlblikkuse ja õigsuse tagamiseks peaks Poola tegema eelkontrolli.
                  
               
                     (14)
                  
                  
                     Selleks et liit saaks teha finantskontrolli, peaks Poola edastama komisjonile väljamaksete kontrolli ja heakskiitmise tulemused.
                  
               
                     (15)
                  
                  
                     Kuna linnugripi puhangutega seotud piirangud jõustusid asjaomastes reguleeritud tsoonides eri kuupäevadel ning kuna käesolevas määruses ei ole abitaotluste esitamise tähtaega sätestatud, on asjakohane, et delegeeritud määruse (EL) nr 907/2014 artikli 29 lõike 4 kohaldamisel arvestatakse käesolevas määruses sätestatud summade puhul vahetuskursi rakendusjuhuna käesoleva määruse jõustumise kuupäeva.
                  
               
                     (16)
                  
                  
                     Selle tagamiseks, et Poola rakendab käesolevas määruses sätestatud meetmeid viivitamata, peaks määrus jõustuma järgmisel päeval pärast selle avaldamist Euroopa Liidu Teatajas.
                  
               
                     (17)
                  
                  
                     Käesolevas määruses sätestatud meetmed on kooskõlas põllumajandusturgude ühise korralduse komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Liit rahastab toetusmeetmeid osaliselt, hüvitades kuni 50 % kuludest, mida Poola on kandnud seoses toetusega munade ja kodulinnuliha turule, mida on tõsiselt kahjustanud alatüüpi H5 kuuluva viiruse põhjustatud kõrge patogeensusega linnugripi 65 puhangut, mida Poola kinnitas ja millest ta teatas ajavahemikul 3. detsembrist 2016 kuni 16. märtsini 2017.
         
         
            Artikkel 2
            Poola kantud kulud on liidu osalise rahastamise jaoks kõlblikud üksnes
            
                        a)
                     
                     
                        lisas loetletud liidu ja Poola õigusaktides osutatud loomatervise ja veterinaarmeetmete kohaldamisaja vältel, mis on seotud artiklis 1 sätestatud ajavahemikuga; ning
                     
                  
                        b)
                     
                     
                        selliste kodulinnukasvatusega tegelevate põllumajandusettevõtete puhul, mille suhtes kohaldatakse loomatervise ja veterinaarmeetmeid ning mis asuvad lisas loetletud liidu ja Poola õigusaktides osutatud tsoonides (edaspidi „reguleeritud tsoonid“) ning
                     
                  
                        c)
                     
                     
                        juhul, kui Poola on toetuse selle saajatele välja maksnud hiljemalt 30. septembril 2019. Delegeeritud määruse (EL) nr 907/2014 artikli 5 lõiget 2 ei kohaldata ning
                     
                  
                        d)
                     
                     
                        kui linnu või tootega seoses ei ole punktis a osutatud ajavahemikul makstud hüvitist riigiabi raames või kindlustuse alusel ja selle eest ei ole saadud liidu rahalist toetust määruse (EL) nr 652/2014 alusel.
                     
                  
         
            Artikkel 3
            Liidu osalise rahastamise maksimumsumma on 1,411 miljonit eurot, mis on ette nähtud reguleeritud tsoonides asuvate kodulindude toodangu vähenemise eest. Kohaldatakse järgmisi kindlaid summasid:
            
                        a)
                     
                     
                        0,0059 eurot päevas CN-koodi 0105 94 00 alla kuuluva munakana kohta kuni 186 598 linnu eest;
                     
                  
                        b)
                     
                     
                        0,0085 eurot päevas CN-koodi 0105 94 00 alla kuuluva broilerkana kohta kuni 474 567 linnu eest;
                     
                  
                        c)
                     
                     
                        0,01075 eurot päevas CN-koodi 0105 99 10 alla kuuluva nuumpardi kohta kuni 246 131 linnu eest;
                     
                  
                        d)
                     
                     
                        0,0126 eurot päevas CN-koodi 0105 99 20 alla kuuluva nuumhane kohta kuni 4 622 linnu eest;
                     
                  
                        e)
                     
                     
                        0,1757 eurot päevas CN-koodi 0105 99 20 alla kuuluva tõuhane kohta kuni 55 307 linnu eest;
                     
                  
                        f)
                     
                     
                        0,0333 eurot päevas CN-koodi 0105 99 30 alla kuuluva kalkuni kohta kuni 485 343 linnu eest.
                     
                  
         
            Artikkel 4
            Poola teeb haldus- ja füüsilisi kontrolle vastavalt Euroopa Parlamendi ja nõukogu määruse (EL) nr 1306/2013 (13) artiklitele 58 ja 59.
            Poola kontrollib eelkõige järgmist:
            
                        a)
                     
                     
                        abitaotluse esitanud taotleja abikõlblikkust;
                     
                  
                        b)
                     
                     
                        iga abikõlbliku taotleja puhul: tegeliku tootmiskao rahastamiskõlblikkust, mahtu ja väärtust;
                     
                  
                        c)
                     
                     
                        seda, et ükski abikõlblik taotleja ei oleks saanud käesoleva määruse artiklis 2 osutatud kahjude hüvitamiseks toetust mis tahes muudest allikatest.
                     
                  Rahastamiskõlblikele taotlejatele, kelle suhtes halduskontrollid on lõpetatud, võib abi välja maksta, ilma et oodataks kõikide, nimelt kohapealsete kontrollide jaoks valitud taotlejate suhtes tehtavate kontrollide lõpetamist.
            Juhul kui taotleja kõlblikkust ei kinnitatud, tuleb abi tagasi nõuda ja kohaldada sanktsioone.
         
         
            Artikkel 5
            Delegeeritud määruse (EL) nr 907/2014 artikli 29 lõike 4 kohaldamisel on käesoleva määruse artiklis 3 sätestatud summadega seotud vahetuskursi rakendusjuhu kuupäev käesoleva määruse jõustumiskuupäev.
         
         
            Artikkel 6
            Poola esitab komisjonile väljamaksete kontrolli ja heakskiitmise tulemused.
         
         
            Artikkel 7
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 10. oktoober 2018
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 347, 20.12.2013, lk 671.
         
            (2)  Nõukogu 20. detsembri 2005. aasta direktiiv 2005/94/EÜ linnugripi tõrjet käsitlevate ühenduse meetmete ning direktiivi 92/40/EMÜ kehtetuks tunnistamise kohta (ELT L 10, 14.1.2006, lk 16).
         
            (3)  Komisjoni 8. detsembri 2016. aasta rakendusotsus (EL) 2016/2219, millega muudetakse rakendusotsust (EL) 2016/2122, milles käsitletakse kaitsemeetmeid seoses alatüüpi H5N8 kuuluva viiruse põhjustatud kõrge patogeensusega linnugripi puhangutega liikmesriikides (ELT L 334, 9.12.2016, lk 52).
         
            (4)  Komisjoni 21. detsembri 2016. aasta rakendusotsus (EL) 2016/2367, millega muudetakse rakendusotsust (EL) 2016/2122, milles käsitletakse kaitsemeetmeid seoses alatüüpi H5N8 kuuluva viiruse põhjustatud kõrge patogeensusega linnugripi puhangutega liikmesriikides (ELT L 350, 22.12.2016, lk 42).
         
            (5)  Komisjoni 5. jaanuari 2017. aasta rakendusotsus (EL) 2017/14, millega muudetakse rakendusotsust (EL) 2016/2122, milles käsitletakse kaitsemeetmeid seoses alatüüpi H5N8 kuuluva viiruse põhjustatud kõrge patogeensusega linnugripi puhangutega liikmesriikides (ELT L 4, 7.1.2017, lk 10).
         
            (6)  Komisjoni 20. jaanuari 2017. aasta rakendusotsus (EL) 2017/116, millega muudetakse rakendusotsust (EL) 2016/2122, milles käsitletakse kaitsemeetmeid seoses alatüüpi H5N8 kuuluva viiruse põhjustatud kõrge patogeensusega linnugripi puhangutega liikmesriikides (ELT L 18, 24.1.2017, lk 53).
         
            (7)  Komisjoni 26. jaanuari 2017. aasta rakendusotsus (EL) 2017/155, millega muudetakse rakendusotsust (EL) 2016/2122, milles käsitletakse kaitsemeetmeid seoses alatüüpi H5N8 kuuluva viiruse põhjustatud kõrge patogeensusega linnugripi puhangutega liikmesriikides (ELT L 23, 28.1.2017, lk 25).
         
            (8)  Komisjoni 9. veebruari 2017. aasta rakendusotsus (EL) 2017/247, milles käsitletakse kaitsemeetmeid seoses kõrge patogeensusega linnugripi puhangutega teatavates liikmesriikides (ELT L 36, 11.2.2017, lk 62).
         
            (9)  Komisjoni 7. märtsi 2017. aasta rakendusotsus (EL) 2017/417, millega muudetakse rakendusotsuse (EL) 2017/247 (milles käsitletakse kaitsemeetmeid seoses kõrge patogeensusega linnugripi puhangutega teatavates liikmesriikides) lisa (ELT L 63, 9.3.2017, lk 177).
         
            (10)  Komisjoni 23. märtsi 2017. aasta rakendusotsus (EL) 2017/554, millega muudetakse rakendusotsuse (EL) 2017/247 (milles käsitletakse kaitsemeetmeid seoses kõrge patogeensusega linnugripi puhangutega teatavates liikmesriikides) lisa (ELT L 79, 24.3.2017, lk 15).
         
            (11)  Euroopa Parlamendi ja nõukogu 15. mai 2014. aasta määrus (EL) nr 652/2014, millega nähakse ette sätted toiduahela, loomade tervise ja heaolu ning taimetervise ja taimse paljundusmaterjaliga seotud kulude haldamise kohta ning muudetakse nõukogu direktiive 98/56/EÜ, 2000/29/EÜ ja 2008/90/EÜ, Euroopa Parlamendi ja nõukogu määruseid (EÜ) nr 178/2002, (EÜ) nr 882/2004 ja (EÜ) nr 396/2005, Euroopa Parlamendi ja nõukogu direktiivi 2009/128/EÜ ja Euroopa Parlamendi ja nõukogu määrust (EÜ) nr 1107/2009 ning tunnistatakse kehtetuks nõukogu otsused 66/399/EMÜ, 76/894/EMÜ ja 2009/470/EÜ (ELT L 189, 27.6.2014, lk 1).
         
            (12)  Komisjoni 11. märtsi 2014. aasta delegeeritud määrus (EL) nr 907/2014, millega täiendatakse Euroopa Parlamendi ja nõukogu määrust (EL) nr 1306/2013 makse- ja muude asutuste finantsjuhtimise, raamatupidamisarvestuse kontrollimise ja heakskiitmise, tagatiste ja euro kasutamise osas (ELT L 255, 28.8.2014, lk 18).
         
            (13)  Euroopa Parlamendi ja nõukogu 17. detsembri 2013. aasta määrus (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT L 347, 20.12.2013, lk 549).
      
      
         
            LISA
            
               Artikli 2 kohased reguleeritud tsoonid ja perioodid
            
            Direktiivi 2005/94/EÜ kohaselt määratud Poola osad ja ajavahemikud, mis on määratletud järgmistes õigusaktides.
            
                        —
                     
                     
                        Komisjoni 8. detsembri 2016. aasta rakendusotsus (EL) 2016/2219, millega muudetakse rakendusotsust (EL) 2016/2122, milles käsitletakse kaitsemeetmeid seoses alatüüpi H5N8 kuuluva viiruse põhjustatud kõrge patogeensusega linnugripi puhangutega liikmesriikides (ELT L 334, 9.12.2016, lk 52).
                     
                  
                        —
                     
                     
                        Komisjoni 21. detsembri 2016. aasta rakendusotsus (EL) 2016/2367, millega muudetakse rakendusotsust (EL) 2016/2122, milles käsitletakse kaitsemeetmeid seoses alatüüpi H5N8 kuuluva viiruse põhjustatud kõrge patogeensusega linnugripi puhangutega liikmesriikides (ELT L 350, 22.12.2016, lk 42).
                     
                  
                        —
                     
                     
                        Komisjoni 5. jaanuari 2017. aasta rakendusotsus (EL) 2017/14, millega muudetakse rakendusotsust (EL) 2016/2122, milles käsitletakse kaitsemeetmeid seoses alatüüpi H5N8 kuuluva viiruse põhjustatud kõrge patogeensusega linnugripi puhangutega liikmesriikides (ELT L 4, 7.1.2017, lk 10).
                     
                  
                        —
                     
                     
                        Komisjoni 20. jaanuari 2017. aasta rakendusotsus (EL) 2017/116, millega muudetakse rakendusotsust (EL) 2016/2122, milles käsitletakse kaitsemeetmeid seoses alatüüpi H5N8 kuuluva viiruse põhjustatud kõrge patogeensusega linnugripi puhangutega liikmesriikides (ELT L 18, 24.1.2017, lk 53).
                     
                  
                        —
                     
                     
                        Komisjoni 26. jaanuari 2017. aasta rakendusotsus (EL) 2017/155, millega muudetakse rakendusotsust (EL) 2016/2122, milles käsitletakse kaitsemeetmeid seoses alatüüpi H5N8 kuuluva viiruse põhjustatud kõrge patogeensusega linnugripi puhangutega liikmesriikides (ELT L 23, 28.1.2017, lk 25).
                     
                  
                        —
                     
                     
                        Komisjoni 9. veebruari 2017. aasta rakendusotsus (EL) 2017/247, milles käsitletakse kaitsemeetmeid seoses kõrge patogeensusega linnugripi puhangutega teatavates liikmesriikides (ELT L 36, 11.2.2017, lk 62).
                     
                  
                        —
                     
                     
                        Komisjoni 7. märtsi 2017. aasta rakendusotsus (EL) 2017/417, millega muudetakse rakendusotsuse (EL) 2017/247 (milles käsitletakse kaitsemeetmeid seoses kõrge patogeensusega linnugripi puhangutega teatavates liikmesriikides) lisa (ELT L 63, 9.3.2017, lk 177).
                     
                  
                        —
                     
                     
                        Komisjoni 23. märtsi 2017. aasta rakendusotsus (EL) 2017/554, millega muudetakse rakendusotsuse (EL) 2017/247 (milles käsitletakse kaitsemeetmeid seoses kõrge patogeensusega linnugripi puhangutega teatavates liikmesriikides) lisa (ELT L 79, 24.3.2017, lk 15).
                     
                  
                        —
                     
                     
                        Riiklik õigusakt, millega kuulutatakse välja nakkusolukord kõrge patogeensusega linnugripi kolletes, mis kinnitati ajavahemikul 3. detsembrist 2016 kuni 16. märtsini 2017.
                     
                  
                        —
                     
                     
                        Riiklik õigusakt, millega tühistatakse nakkusolukorra väljakuulutamine kõrge patogeensusega linnugripi kolletes, mis kinnitati ajavahemikul 3. detsembrist 2016 kuni 16. märtsini 2017.